**Vyhlásenie**

**podľa čl. 23 ods. 3 písm. a) Legislatívnych pravidiel vlády SR**

Návrh ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov sa predkladá na rokovanie Legislatívnej rady vlády Slovenskej republiky bez rozporov s podpredsedom vlády, ministerstvami a Úradom vlády Slovenskej republiky.

Návrh ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov sa predkladá na rokovanie Legislatívnej rady vlády Slovenskej republiky s rozporom s Generálnou prokuratúrou SR. Generálna prokuratúra SR uplatnila zásadnú pripomienku v rámci medzirezortného pripomienkového konania k predmetnému návrhu ústavného zákona, ktorou namieta pôsobnosť Ministerstva vnútra SR predkladať zmeny Ústavy SR a zároveň namieta nevhodnosť spájania termínu konania druhého kola volieb prezidenta Slovenskej republiky s termínom konania volieb do Európskeho parlamentu.

Ministerstvo vnútra SR túto pripomienku neakceptuje z dôvodu, že predloženie predmetného návrhu ústavného zákona súvisí s pôsobnosťou Ministerstva vnútra SR, ako ústredného orgánom štátnej správy pre organizačné zabezpečenie volieb prezidenta SR, ako aj volieb do Európskeho parlamentu. Pôsobnosť predložiť predmetný návrh ústavného zákona vyplýva Ministerstvu vnútra SR z § 37 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, na základe ktorého sa ministerstvá a ostatné ústredné orgány štátnej správy starajú o náležitú právnu úpravu vecí patriacich do ich pôsobnosti.

Naviac máme za to, že ide o technickú zmenu Ústavy SR, pričom zmenou doterajších ústavných lehôt sa vytvoria predpoklady pre prípadne zosúladenie termínov konania volieb do Európskeho parlamentu a druhého kola voľby prezidenta Slovenskej republiky tak, aby sa konali v rovnaký deň a v rovnakom čase, a taktiež sa vytvorí časový priestor potrebný na umožnenie hlasovania poštou vo voľbách prezidenta SR.

Zmeny a doplnenia Ústavy Slovenskej republiky, resp. ústavné zákony už v minulosti predložili aj iné ministerstvá, ako Ministerstvo spravodlivosti SR. Z vyššie uvedených dôvodov máme za to, že touto pôsobnosťou nedisponuje len Ministerstvo spravodlivosti SR.